In nomine sanctæ et individuæ Trinitatis, Patris, et Filii et Spiritus sancti. Quoniam antecessores nostri quicquid ratum et indissolubile teneri voluerunt, litterarum custodiæ commendaverunt: ut videlicet, quod segnis deleret oblivio, litterarum aperiret repræsentatio, dignum duximus litteris cummendare ea quæ perpetualiter volumus permanere. Ego igitur Rotbertus Lingonensis Episcopus Ecclesiam de Albiniaco, et atrium ejus, paratas etiam et Eulogias quæ ad Episcopum pertinent, et Ecclesiam sancti Benigni, et atrium ejus, consensu et consilio fratrum Lingonensium, Ecclesiæ Besuensi tenendam concedo, et in plenaria synodo Lingonis habita Stephano præmissæ Ecclesiæ Abbati, de manu in manum trado, et successoribus ejus perpetualiter habendam instituo. Hoc etiam donum ita tenendum, et permanendum dijudicamus, ut si quis Clericus, vel Laïcus auferre eis præsumpserit, vel inde eos injuste inquietaverit, si sit Clericus, ordinis sui periculo; si Laïcus, anathemati, donec resipuerit, subjaceat. Sig. Gozelmi Archid. Hugonis Arch. Guarnerii Archid. Norgaudi Arch. Girardi Archipresbyteri. Guidrici Archipresbyteri. Facta sunt hæc Philippo Regnante, Episcopante Rotberto, Stephano dictante Cancellario.